**ОДГОВОРИ НА ПИТАЊА ЗА ЈАВНУ НАБАВКУ ХИГИЈЕНСКИ ПРОИЗВОДИ БР.20-40401-1192/2017**

Центар за социјални рад Града Новог Сада спроводи поступак јавне набавке мале вредности добара – хигијенски производи, број 20-40401-1192/2017, објављено на порталу Управе за јавне набавке и на интернет страни наручиоца. У складу са одредбама члана 63. Закона о јавним набавкама (Службени гласник РС, број 124/2012, 14/2015 и 68/2015) и одредбама Конкурсне документације достављамо одговоре на постављена питања која ће помоћи да понуђачи доставе одговарајуће понуде и допринети једнообразности у тумачењу конкурсне документације.

**Питање број 1:**

Молба да се измени конкурсна документација тако што ће се одредити да свака ставка буде засебна партија или ће се груписати производи по некој логици односно групи артикала (нпр. за бебе и децу; за машинско прање посуђа/веша; средства за личну хигијену; средства за хигијену простора). Наведено је да овако како су дефинисане потребе тендерском документацијом сигурно је једино да се неће добити најповољније понуде јер ће понуду поднети понуђач који није директан заступник или назовимо прва рука, већ се у поступку јавне набавке која је овако дефинисана јављају, реално, препродавци, а у тој ситуацији су вишеструко зарачунате марже продаваца.

Такође, напомиње се да ставке 67. и 68. За машине Winterhalter нису производи који су у редовној продаји већ су у питању професионална средства за машинско прање. Даље је наведено да онај ко врши прометовање ових детерџената мора имати посебне дозволе за то и не може се сврстати у исту категорију са онима који продају флашице, цуцле, четке и пелене за бебе.

**Одговор:**

Поштовани,

Приликом састављања конкурсне документације у потпуности је поступано у складу са Законом о јавним набавкама. Предметна набавка хигијенских производа није обликована по партијама што је такође у складу са законом. Омогућена је конкуренција у поступку јавне набавке, као и јавност и транспарентност поступка.

У Новом Саду, 14.09.2017.

Комисија за јавну набавку